Rozhodnutie Komisie
zo 16. júla 1997
stanovujúce dočasné zoznamy prevádzkarní tretích krajín, z ktorých členské štáty povoľujú dovoz mäsových výrobkov
(Text s významom pre EHP)
(97/569/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 95/408/ES z 22. júna 1995 o podmienkach na stanovenie dočasných zoznamov prevádzkarní tretích krajín na prechodné obdobie, z ktorých sú členské štáty oprávnené dovážať určité produkty živočíšneho pôvodu, produkty rybolovu alebo živé mušle [1], naposledy zmenené a doplnené rozhodnutím 97/34/ES [2], a najmä na jeho článok 2 ods. 1 a článok 7,
keďže rozhodnutie Rady 97/542/EHS [3], naposledy zmenené a doplnené rozhodnutím Komisie 97/160/ES [4], stanovuje zoznam prevádzkarní tretích krajín, z ktorých členské štáty povoľujú dovoz mäsových výrobkov;
keďže zoznam prevádzkarní tretích krajín, z ktorých členské štáty povoľujú dovoz výrobkov z hydinového mäsa a divožijúcej zveri, bol stanovený smernicou Rady 92/118/EHS [5], naposledy zmenenou a doplnenou smernicou 96/90/ES [6];
keďže rozhodnutie Komisie 94/278/ES [7], naposledy zmenené a doplnené rozhodnutím 96/344/ES [8], stanovuje zoznam prevádzkarní tretích krajín, z ktorých členské štáty povoľujú dovoz výrobkov z králičieho mäsa a mäsa zo zveri z farmových chovov;
keďže pre mnohé krajiny z tohto zoznamu boli veterinárne podmienky a požiadavky na osvedčenia pre dovoz mäsových výrobkov stanovené jednak rozhodnutím Komisie 97/221/ES [9] a jednak rozhodnutím Komisie 97/41/ES [10];
keďže Komisia dostala od určitých tretích krajín zoznamy prevádzkarní so zárukami, že tieto prevádzkarne spĺňajú hygienické požiadavky spoločenstva a že pri nesplnení týchto požiadaviek zo strany niektorých prevádzkarní môže byť vývoz z takejto prevádzkarne do Európskeho spoločenstva pozastavený;
keďže Komisia nebola schopná u všetkých dotknutých tretích krajín potvrdiť, či ich prevádzkarne vyhovujú požiadavkám spoločenstva a či sú záruky poskytnuté príslušnými orgánmi platné;
keďže s cieľom zabrániť prerušeniu obchodu s mäsovými výrobkami z týchto krajín je nevyhnutné poskytnúť im ďalšie časové obdobie, počas ktorého budú môcť členské štáty pokračovať v dovoze mäsových výrobkov z uznaných prevádzkarní za predpokladu, že obchod s týmito mäsovými výrobkami bude obmedzený na vnútroštátny trh; keďže v priebehu tohto obdobia bude Komisia od týchto krajín zhromažďovať záruky potrebné na ich zaradenie do zoznamu v súlade s postupom stanoveným rozhodnutím Rady 95/408/ES;
keďže v prípade Českej republiky bol zoznam prevádzkarní stanovený rozhodnutím Komisie 97/299/ES [11];
keďže po uplynutí tejto doby tretie krajiny, ktoré neodovzdali svoje zoznamy v súlade s predpismi spoločenstva, už nebudú smieť vyvážať mäsové výrobky do spoločenstva;
keďže členské štáty sa budú musieť presvedčiť, či prevádzkarne, z ktorých dováža mäsové výrobky, spĺňajú požiadavky na výrobu a uvádzanie na trh, ktoré nie sú menej prísne než požiadavky spoločenstva;
keďže pre niektoré krajiny môžu byť stanovené dočasné zoznamy prevádzkarní vyrábajúcich mäsové výrobky;
keďže v súlade s článkom 2 rozhodnutia 95/408/ES doručil Maurícius údaje o jednej prevádzkarni, ktorá má povolenie pre vývoz do spoločenstva;
keďže kontrola na mieste prevedená spoločenstvom preukázala, že hygienická úroveň tejto prevádzkarne je dostačujúca a prevádzkareň môže byť preto zapísaná do prvého zoznamu prevádzkarní, z ktorých môže byť povolený dovoz mäsových výrobkov; keďže rozhodnutie Komisie 97/365/ES by preto malo byť zodpovedajúcim spôsobom zmenené a doplnené [12];
keďže opatrenia tohto rozhodnutia sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
1. Členské štáty povolia dovoz mäsových výrobkov z prevádzkarní uvedených v prílohe I tohto rozhodnutia.
2. V prípade tretích krajín, ktoré nie sú uvedené v prílohe 1, môžu členské štáty schváliť prevádzkarne pre dovoz mäsových výrobkov do 1. januára 1998.
3. Dovoz mäsových výrobkov naďalej podlieha veterinárnym opatreniam spoločenstva prijatým inými predpismi.
Článok 2
V prílohe rozhodnutia Komisie 97/356/ES sa v súlade s prílohou II tohto rozhodnutia vkladá Maurícijská republika.
Článok 3
Toto rozhodnutí sa uplatňuje od 1. júla 1997.
Článok 3
Toto rozhodnutie je adresované členským štátom.
V Bruseli 16. júla 1997